મેં તો એનું નામ મલ્ટિકલર મીનાક્સી જ પાયડું છ.’ ‘એક દિ’ એના ઘેર ગઈ’તી, એણે જે રીતે શલાડ શમારેલું ને, એની પર નજર પડતાં જ મને ખબર પડી ગઈ કે આનામ ભલેવાર નંઈ જ હોય. ગોળ કાકડીના ત્રિકોણ કટકા કરેલા ને એક ટમેટાના ચાર જ ભાગ સફરજન કાપીએ એવા અને કોબીનાં પાંદડાંના તો વળી બે જ ભાગ કરેલા. ગાજરની અંદર ઓલું ધોરું હોય ને વચ્ચે, ઈ એમ જ રાખેલું ને લાંબી કેળાંવેફરની જેમ સમારી નાખ્યું’તું. વેઠ ઉતારી’તી વેઠ. પાછો બાજુમ ફળફળતો ભાત મેલ્યો ને ઉપર ઉકળતું તેલ નાખીન કહે, ‘ધિજ ઇજ શિજલર. યુ નો.’ આવી રીતે રસોઈ બનાવે, એનો અરથ એમ થાય કે આવડી આ બધા જોડે ઉપર ઉપરથી શંબંધ રાખતી હોય.’ ‘ત્યારે એની નીચેવાળી સુનયના તો વળી જુદું જ રતન. એક દહાડો મારું નીકળવું ને એની રહોડાની બારી ખુલ્લી હતી. ગાઉન્ડ ફ્લોર પર રહે છે ઈ, તે મેં વળી હાલતાં હાલતાં એની જાળીએ ડોકિયું કરેલું. ત્યારે એને લીંબુ નીચોવતી જોઈ અને મેં એ જ શેકન્ડે ડિસીજન લઈ નાખ્યું કે આની હારે શંબંધ ન રખાય. આપડું આઈ જ બને. એવા હામું જોઈને હસવાનુંય નંઈ.’